宴李氏園亭得慶字韵
作者：洪芻
朝代：宋

paragraphs: 我來北斗南，兩見回東柄。
萬斛開府愁，四壁文園病。
誰知深巷中，卉木頗幽夐。
大梁賢公子，携酒賓亦命。
紅蕤已飄零，綠綺方輝映。
豈惟追尋遲，亦苦風雨橫。
主賓混誰何，談笑雜嘲評。
詎知時雨靈，但覺中酒聖。
年豐樂崇寧，詩敵躡長慶。
況有雷陳交，何必宛洛盛。
律管承飛灰，羲和駐春令。
日月曾幾何，佳辰我所竟。
芍藥殿餘春，想見晨粧靚。
一醉歡有餘，此集君其更。